钦定古今图书集成/历象汇编/乾象典/第029卷 > 《明罗雅谷交食历指》 > 明体大暗体小图
## 钦定古今图书集成/历象汇编/乾象典/第029卷 > 《明罗雅谷交食历指》 > 明体大暗体小图

“明体大、暗体小” 《图》说。

二曰明体大，暗体小，则施光以小半，受光以大半○。
如图甲为明球，乙为暗球，作两切线，为丙己，为戊庚，
从四切点作横线，为丙戊，为己庚。甲既大球，即己丙
戊为锐角，丙己庚角为钝角。如曰不然，或皆为直角，
即庚戊丙戊庚己亦皆直角，两切线必平行，而乙球
与甲球等，必不然也。或己丙戊反为钝角，而丙己庚
反为锐角，即两切线不能相交于癸，又不然也。今以
两切线相交于癸，明己丙戊为锐角，丙己庚为钝角。
即于丙丁戊弧内作负圈角，必钝角矣；于己壬庚内
作负圈角，必锐角矣。故丙丁戊施光者不及半圈，己
壬庚受光者又不止半圈也。因此推知太阳照地，及
太阴必各照其大半，而暗体所隔之日光渐远，又渐
敛渐进以趋于一处，即景居暗球之背，不得不为角
体之形矣。又因此推求望日先后，人目所见，太阴受
日之光不长不消者，久之而后生魄。此为何故？盖亦
因月体以大半受光，小半入于人目，光不辄转，而魄
未遽见，故未望时已见全光，已望后犹未失全光也